2. ปัจจัยความเสี่ยง

ปัจจัยความเสี่ยงที่จะได้กล่าวต่อไป
เป็นปัจจัยความเสี่ยงหลักซึ่งอาจมีผลกระทบต่อผลการดำเนินงานของบริษัท
และ/หรือฐานะทางการเงินของบริษัท ทำให้ไม่เป็นไปตามที่ควรจะเป็นในสถานการณ์ปกติ
และ/หรืออาจมีผลกระทบต่อความสามารถในการบรรลุวัตถุประสงค์และเป้าหมายของบริษัท
อย่างไรก็ดี อาจมีปัจจัยความเสี่ยงอื่นๆ ที่บริษัทไม่อาจทราบได้ในขณะนี้
หรือเป็นความเสี่ยงที่บริษัทพิจารณาในขณะนี้ว่า
ไม่มีผลกระทบในสาระสำคัญต่อการดำเนินธุรกิจของบริษัท

ปัจจัยความเสี่ยงหลักที่เกี่ยวข้องกับบริษัทโดยตรงที่บริษัททราบและพิจารณาว่าหากเกิดขึ้นอาจจะมีผลกระทบต่อบริษัท
อาจสรุปได้ดังนี้

1.  ปัจจัยเสี่ยงทางด้านกฎหมาย

เนื่องด้วยปุ๋ยเคมีจัดเป็นสินค้าที่เกี่ยวข้องและจำเป็นกับเกษตรกรรมซึ่งเป็นภาคธุรกิจขนาดใหญ่ของประเทศไทย
ราคาของปุ๋ยเคมีจึงมีผลกระทบโดยตรงกับต้นทุนการผลิตสินค้าเกษตรกรรม
ในการนี้รัฐบาลโดยกรมการค้าภายในกระทรวงพาณิชย์ได้ประกาศให้ปุ๋ยเคมีเป็นสินค้าควบคุมตามพระราชบัญญัติว่าด้วยราคาสินค้าและบริการ
พ.ศ.2542
และมีการตั้งคณะกรรมการกลางว่าด้วยราคาสินค้าและบริการขึ้นเพื่อกำหนดราคาสินค้าควบคุมชนิดต่างๆ
สำหรับปุ๋ยเคมี คณะกรรมการกลางฯ ได้ออกประกาศแนะนำราคาจำหน่ายสำหรับปุ๋ยเคมีบางสูตร
โดยผู้ผลิตปุ๋ยเคมีจะจำหน่ายปุ๋ยเคมีสูตรดังกล่าวได้ไม่เกินราคาที่คณะกรรมการกลางฯ กำหนด

มาตรการดังกล่าวส่งผลกระทบกับบริษัทด้วยเหตุที่ว่าราคาวัตถุดิบในการผลิตปุ๋ยมีความผันผวนตามกลไกของตลาดซึ่งส่งผลกระทบโดยตรงกับต้นทุนการผลิตของบริษัท
โดยหากวัตถุดิบในการผลิตมีราคาสูงขึ้นก็จะส่งผลให้ต้นทุนในการผลิตสูงขึ้นด้วย
และราคาขายก็ควรจะสูงขึ้นตามไปด้วย
ผลจากมาตรการดังกล่าวทำให้บริษัทไม่สามารถจำหน่ายปุ๋ยในราคาที่สะท้อนราคาทุนที่แท้จริงได้
ซึ่งอาจมีผลให้บริษัทมีผลประกอบการไม่เป็นไปตามที่ได้ประมาณการไว้

การบริหารความเสี่ยง

อย่างไรก็ดี คณะกรรมการกลางฯ
อนุญาตให้ผู้ผลิตปุ๋ยเคมีสามารถยื่นขอปรับราคาจำหน่ายปุ๋ยได้หากต้นทุนการผลิตสูงขึ้นอย่างเป็นนัยสำคัญจนทำให้ผู้ผลิตไม่สามารถจำหน่ายปุ๋ยในราคาที่กำหนดได้
ดังนั้นเมื่อมีปัจจัยใดๆ ที่ทำให้ต้นทุนการผลิตปุ๋ยสูงขึ้นอย่างมีนัยสำคัญ
บริษัทจะยื่นขอปรับราคาจำหน่ายปุ๋ยต่อคณะกรรมการกลางฯ ทันที นอกจากนี้
บริษัทยังได้ส่งตัวแทนเข้าร่วมประชุมระหว่างผู้ประกอบการและคณะกรรมการกลางฯ
เพื่อนำเสนอข้อมูลที่ถูกต้องให้กับหน่วยงานราชการเพื่อนำไปพิจารณาประกอบการออกมาตราการใดๆ
ที่มีผลกระทบกับผู้ผลิตและจำหน่ายปุ๋ยเคมี

2.  ความผันผวนของราคาวัตถุดิบในการผลิตปุ๋ยเคมี

ราคาวัตถุดิบในการผลิตปุ๋ยเคมีในปีที่ผ่านมามีความผันผวนเปลี่ยนแปลงขึ้นลงตามตลาดโลกเนื่องจากวัตถุดิบในการผลิตปุ๋ยเคมีจัดเป็นสินค้าประเภท
Commodity ซึ่งราคาจะถูกกำหนดโดยหลายปัจจัยในตลาดโลกที่ไม่สามารถควบคุมได้
รวมถึงอาจมีการเก็งกำไรจากการเปลี่ยนแปลงราคาของสินค้าประเภทนี้ด้วย นอกจากนี้
ในกระบวนการการผลิตปุ๋ยเคมีวัตถุดิบส่วนใหญ่ในการผลิตมาจากการนำเข้าจากต่างประเทศ
แม้ว่าวัตถุดิบบางชนิดจะสามารถผลิตได้ในประเทศแต่ไม่พอกับความต้องการในการผลิต
ดังนั้นราคาของวัตถุดิบที่นำเข้าจากต่างประเทศจึงมีความสัมพันธ์กับต้นทุนการผลิตสินค้าของบริษัทฯ
อย่างมีนัยสำคัญด้วย
ความผันผวนของราคาของวัตถุดิบในการผลิตปุ๋ยเคมีในระดับที่มากเกินไปอาจส่งผลกระทบกับบริษัทฯ
ในเรื่องต้นทุนการผลิตสินค้าซึ่งอาจส่งผลให้บริษัทฯ ไม่สามารถทำกำไรได้ตามตามที่ประมาณการไว้

การบริหารความเสี่ยง

บริษัทฯ
ได้บริหารความเสี่ยงของความผันผวนของราคาวัตถุดิบโดยได้ทำสัญญาซื้อขายวัตถุดิบทั้งระยะสั้นและระยะยาวระหว่างบริษัทคู่ค้าโดยมีการกำหนดเป้าหมายในการดำเนินการบริหารความเสี่ยงที่เหมาะสมและสอดคล้องกับแผนธุรกิจของบริษัท
รวมถึงติดตามและวิเคราะห์สถานการณ์ราคาของวัตถุดิบในตลาดโลกอย่างใกล้ชิดเพื่อใช้ในการบริหารความเสี่ยงที่อาจเกิดขึ้นให้น้อยที่สุด

3.  การพึ่งพาผู้จัดหาวัตถุดิบบางชนิดน้อยราย

วัตถุดิบในการผลิตปุ๋ยเคมีบางชนิดมีการผลิตและจัดจำหน่ายโดยผู้จัดหาน้อยราย
การที่ต้องใช้วัตถุดิบดังกล่าวในการผลิตโดยมีผู้จัดหาน้อยรายถือเป็นความเสี่ยงอย่างหนึ่ง
หากผู้จัดหาสามารถรวมกลุ่มกันเพื่อกำหนดราคาของวัตถุดิบได้โดยไม่สอดคล้องกับราคาที่แท้จริงของวัตถุดิบนั้นอาจส่งผลให้ต้นทุนในการผลิตของบริษัทฯ
สูงขึ้น เป็นเหตุให้ความสามารถในการทำกำไรไม่เป็นไปตามที่ประมาณการไว้ นอกจากนี้
การพึ่งพาผู้จัดหาน้อยรายอาจเกิดความเสี่ยงในการจัดหาวัตถุดิบหากผู้จัดหานั้นไม่สามารถจัดหาวัตถุดิบได้ตามความต้องการของบริษัทฯ
อาจส่งผลกระทบกับกระบวนการผลิตบริษัทฯ ได้

การบริหารความเสี่ยง

บริษัทฯ
ได้ประมาณการและวางแผนความต้องการใช้วัตถุดิบในการผลิตไว้ล่วงหน้าและทำสัญญาซื้อขายวัตถุดิบทั้งระยะสั้นและยาวระหว่างผู้จัดหาโดยมีการกำหนดเป้าหมายในการดำเนินการบริหารความเสี่ยงที่เหมาะสมและสอดคล้องกับแผนธุรกิจของบริษัท
รวมถึงจัดหาผู้จัดหารายอื่นๆ และเฉลี่ยการสั่งซื้อวัตถุดิบจากผู้จัดหารายอื่นๆ ด้วย
เพื่อลดการพึ่งพาผู้จัดหาวัตถุดิบน้อยราย

4.  ปัจจัยเสี่ยงจากผลกระทบของภัยธรรมชาติ

ในปี 2554
ได้เกิดเหตุการณ์อุทกภัยร้ายแรงขึ้นในพื้นที่หลายจังหวัดในประเทศไทยซึ่งส่งผลกับภาคอุตสาหกรรมของประเทศเป็นอย่างมาก
เหตุการณ์ดังกล่าวได้ส่งผลกระทบกับบริษัทด้วย
โดยบริษัทจำเป็นต้องหยุดการดำเนินการของโรงงานนครหลวงในจังหวัดพระนครศรีอยุธยาซึ่งเป็นพื้นที่เสี่ยงภัยเป็นระยะเวลาประมาณ
1 เดือน
เนื่องจากน้ำได้เข้าท่วมภายในพื้นที่ของโรงงานและพื้นที่โดยรอบทำให้บริษัทไม่สามารถดำเนินการผลิตสินค้าได้รวมถึงการขนส่งสินค้าและการคมนาคมบริเวณโรงงานเป็นไปด้วยความยากลำบาก
อย่างไรก็ดี แม้ว่ารัฐบาลจะได้วางมาตรการหลายประการเพื่อป้องกันอุทกภัยที่อาจเกิดขึ้นในอนาคต
แต่มาตรการดังกล่าวยังไม่มีความชัดเจนและยังไม่ได้มีการเริ่มปฏิบัติอย่างเป็นรูปธรรม
จึงยังไม่สามารถยืนยันได้แน่นอนว่าจะไม่เกิดเหตุการณ์อุทกภัยขึ้นอีก
ดังนั้นบริษัทจึงอาจมีความเสี่ยงในเรื่องของภัยธรรมชาติอุทกภัยซึ่งอาจส่งผลกระทบต่อการดำเนินธุรกิจของบริษัทได้

การบริหารความเสี่ยง

บริษัทยังมีโรงงานอีกแห่งหนึ่งคือโรงงานพระประแดงตั้งอยู่ในจังหวัดสมุทรปราการซึ่งไม่ได้รับผลกระทบจากเหตุการณ์อุทกภัย
หากเกิดเหตุการณ์ดังกล่าวขึ้นจนไม่สามารถดำเนินการผลิตที่โรงงานนครหลวงได้
บริษัทจะเพิ่มกำลังการผลิตที่โรงงานพระประแดงทดแทนโรงงานนครหลวงและจัดให้ลูกค้ามารับสินค้าที่โรงงานนครหลวงแทน
อย่างไรก็ดี มีปุ๋ยบางสูตรที่สามารถผลิตได้ที่โรงงานนครหลวงเท่านั้นซึ่งคิดเป็นร้อยละ 20
ของยอดขายของบริษัทฯ
จึงอาจยังมีความเสี่ยงในการขาดรายได้ในขณะที่โรงงานนครหลวงไม่สามารถทำการผลิตได้
ในส่วนของโรงงาน
บริษัทได้สร้างคันกั้นน้ำล้อมรอบบริเวณโรงงานทั้งสองเพื่อป้องกันน้ำเข้าท่วมภายในบริเวณโรงงานหากมีเหตุการณ์อุทกภัยเกิดขึ้น
นอกจากนี้ บริษัทได้ทำประกันภัยทรัพย์สินของบริษัทและสินค้าคงคลังต่อความเสียหายที่เกิดจากอุทกภัย
(และอัคคีภัย) หากเกิดความเสียหายจากอุทกภัยขึ้น
บริษัทจะได้รับความคุ้มครองจากประกันภัยดังกล่าว อย่างไรก็ดี
จากเหตุการณ์น้ำท่วมที่เกิดขึ้นจะส่งผลให้เบี้ยประกันภัยสูงขึ้นด้วย